mikroalbuminuri
Mikroalbuminuri, let forøget urinudskillelse af albumin, dvs. 30-300 mg per døgn. Det har længe været kendt, at albuminuri, dvs. udskillelse af mere end 300 mg per døgn, er tegn på alvorlig nyreskade.
I 1990'erne viste større videnskabelige undersøgelser, at påvisning af mikroalbuminuri især har betydning for patienter med diabetes mellitus og blodtryksforhøjelse, idet dette markerer en stærkt øget risiko for åreforkalkning i nyrer og hjerte. Undersøgelserne har desuden vist, at sådanne patienters risiko for komplikationer kan reduceres ved behandling med ace-hæmmere eller lægemidler indeholdende angiotensin II-receptorantagonister, fx losartan (Cozaar®), se blodtryksforhøjelse og hjerteinsufficiens.